Paata ya Yinsa wiisha olompa,
khulankha na anakhiyoni awe khulokhela kaapu ya muuttho la Kedroni.
Waariwo woorotha,
ye khweetta ottuukho na anakhiyoni awe.
Yuuda namazinkula aari ojuwawo ohali okhule,
maana Yinsa swaafu zinkizene aari okusanyeyaka ottuukho na anakhiyoni awe.
Aphano Yuuda khuthuula khuntti ya anajanka khweetta ottuukho na mawaziri akina aya arumiweeyo pi mahaakhimu a tiini na mafwarizeewu,
athuuliye vimwasikhelo,
na zuuma za nvittha.
Yinsa,
ajuwaka niini yaari weettelaaye orettikhana khwa ye,
khuweettela khuwoozela yoori:
“Mwinimweekesa paani?”
Yo khujipu:
“Yinsa,
wa Nazareeti!”
Aphano ye khuwooza yoori:
“Ti miiyo.”
Yuuda namazinkula,
ti aariina atthu apale.
Wakathi Yinsa alupiyeevo yoori “ti miiyo,”
yo etta osusa khukwela vathi.
Yinsa khuwoozela opheya yoori:
“Mwinimweekesa paani?”
Yo khujipu:
“Yinsa wa Nazareeti!”
Yinsa khuwooza yoori:
“Kawuuzani yoori ti miiyo.
Nkhama mwinikeekesa miiyo,
mwiwaalikhe apa alawe.”
Yinsa aalupiye toowo yoori eretteye etile aalupiyeeyo rakuzeene yoori:
“Paapa,
ooshi apale okinkhiyeeyo khakaashikheeni hatha mmote.”
Aphano Simawu Pheeturu khusarula phanka,
khushija nshiilo la karumeya mmote wa haakhimu nwulu wa tiini,
nshiilo lawe la nkhono nlume.
Nzina lawe karumeya aya otule laari Maliku.
Ila Yinsa khumuuza Pheeturu yoori:
“Opwehe phanka yawo!
Akaari oteela onywela jiikira akinkhiyeeyo Paapa?”
Yinsa onttaniwa wa Anaasi
Elottelanaka,
khuntti etile ya anajanka na namalokozela aya na anamweekesela a mayaahuuti khunkhola Yinsa khunfuka.
Omwanzweene khunlawana wa Anaasi,
nkhwewe Kayifwa,
aari haakhimu nwulu wa tiini mwaakha aya opule.
Kayifwa ti othuuto awooziyeeyo mayaahuuti yoori yaari yooshapweya ntthu mmote owaafwela atthu ooshi.